****

**รายวิชา ภาษาไทย ใบความรู้ หน่วยที่ ๑ สื่อภาษาไตรมรรค**

**ท๒๒๑๐๑ เรื่อง หลักการอ่านจับใจความ ชั้นมัธยมศึกษาปีที่ ๒**

**ชื่อ – สกุล..........................................................................................................ชั้นม. ..../....เลขที่........**





**หลักการอ่านในใจ**

การอ่านในใจเป็นการอ่านเพื่อเก็บใจความสำคัญของเรื่องนักเรียนควรปฏิบัติตามหลักในการอ่านในใจ ซึ่งมีดังนี้

๑. นั่งให้เรียบร้อย ไม่แกล้งผู้อื่นขณะอ่าน และจับหนังสือให้ถูกต้องโดยวางสันหนังสือบนแขนซ้ายใช้มือซ้ายจัดขอบหนังสือด้านบน แล้วใช้มือขวาจับขอบหนังสือซีกขวา โดยใช้นิ้วหัวแม่มือกับนิ้วชี้จับหนังสือแผ่นบนไว้เพื่อเตรียมพร้อมสำหรับพลิกหน้าถัดไป ส่วนอีก ๓ นิ้วที่เหลือให้รองไว้ที่ใต้ปกหนังสือ

๒. ไม่อ่านออกเสียง และไม่ขยับริมฝีปากไปมา

๓. เคลื่อนสายตาไปตามตัวหนังสืออย่างรวดเร็ว ไม่ส่ายหน้าไปตามตัวหนังสือ

๔. อ่านข้ามคำหรือข้อความที่ไม่สำคัญเพื่อให้อ่านได้เร็วขึ้น

๕. แบ่งข้อความในประโยคให้เป็นหน่วยหรือกลุ่มคำที่มีความยาวพอสมควร เพื่อให้อ่านได้เร็วและเข้าใจเรื่องได้ง่ายขึ้น

๖. ไม่ใช้นิ้วมือหรืออุปกรณ์ใด ๆ มาชี้ที่ตัวหนังสือ ซึ่งจะทำให้อ่านช้าลง

๗. มีสมาธิในการอ่าน โดยใจต้องจดจ่ออยู่ที่ตัวหนังสือที่อ่านเท่านั้น

๘. อ่านเรื่องทั้งหมดให้ละเอียด แล้วตั้งคำถามจากเรื่องว่า ใคร ทำอะไร ที่ไหน เมื่อไร อย่างไร ไปทีละตอน ๆ เพื่อจับใจความสำคัญของเรื่องได้รวดเร็วขึ้น

๙. นำความทั้งหมดมาปะติดปะต่อกันให้เป็นเรื่องราว เพื่อนำไปเล่าหรือตอบคำถาม

**ความหมายของการอ่านจับใจความ**

การอ่านจับใจความคือ การค้นหาความคิดสำคัญของข้อความ หรือเรื่องที่อ่านเป็นข้อความที่คลุมข้อความอื่น ๆ ในย่อหน้าหนึ่ง ๆ ไว้ทั้งหมด

**หลักการจับใจความ**

๑. อ่านอย่างผ่าน ๆ เร็ว ๆ เพื่อให้พอจับได้ว่าอ่านเรื่องเกี่ยวกับอะไร โดยทำความเข้าใจเกี่ยวกับศัพท์ สำนวนที่ใช้ในเรื่องนั้น เพื่อเข้าใจประโยคและเข้าใจความหมายของข้อความต่าง ๆ ที่เรียบเรียงต่อไป

๒. พยายามจับใจความในแต่ละย่อหน้าให้ได้ด้วยการหาประโยคที่เป็นความคิดสำคัญของย่อหน้า ซึ่งอาจอยู่ที่ใดที่หนึ่งดังต่อไปนี้

๒.๑ ประโยคที่ขึ้นต้นของย่อหน้า

๒.๒ ประโยคตอนกลาง ๆ ของหน้า

๒.๓ ประโยคท้ายของย่อหน้า

๒.๔ ประโยคขึ้นต้นและประโยคท้ายของย่อหน้า

๒.๕ ผู้อ่านสรุปขึ้นเองจากการอ่านทั้งย่อหน้า (ในกรณีที่ใจความสำคัญหรือความคิดสำคัญอาจจะอยู่รวม ๆ ในความคิดย่อม ๆ โดยมีข้อความที่เป็นประโยคหลัก)

**ตัวอย่างประโยคในความสำคัญอยู่ต้นย่อหน้า**

**“สมัยก่อนคนมีความเชื่อว่าบาปเคราะห์อันตรายต่าง ๆ ที่จะเกิดขึ้นกับตนนั้นสามารถถ่ายโอนไปยังสิ่งอื่นได้** จึงคิดปั้นดินให้เป็นตุ๊กตาแล้วนำไปตัดศีรษะ จึงเกิดมีตุ๊กตาเสียกบาลที่ชาวบ้านมักทิ้งไว้ตามริมทางหรือทางแยก ตุ๊กตาเสียกบาลเหล่านี้จะมีทั้งเพศชายและเพศหญิงในอิริยาบถต่าง ๆ ถ้าเป็นหญิงจะเกล้าผมมวย มีจุกเปลือยอก นั่งตัวตรง อุ้มเด็กทารกไว้แนบอก พนมมือทั้ง ๒ ข้างถือดอกไม้ ส่วนชายจะปั้นให้หัวแบน แก้มตุ่ยคล้ายอมหรือเคียวหมากหรือเมี่ยง มือจะอุ้มไก่ชนหรือปลากัด”

**( “ ตุ๊กตาเสียกบาล ” ๓ นาทีมีสาระ ธนาคารกสิกรไทย)**

**ตัวอย่างประโยคใจความสำคัญอยู่ตรงกลาง**

“เมื่อมีความบริสุทธิ์เป็นพื้นมาแล้วก็ถึงระยะความรู้ที่เรียกว่าประยุกต์ **ประยุกต์ แปลว่า ปรับใช้ให้เป็นประโยชน์** คือ ศึกษาวิชาว่าด้วยการรักษาโรค หรือการแต่งหนังสือจนสามารถรักษาโรคหรือแต่งหนังสือได้ นี่เป็นความรู้ขั้นปฏิบัติ ตรงกันข้ามกับความรู้บริสุทธิ์ซึ่งว่าในแง่หนึ่งก็เป็นความรู้ทางทฤษฎีนั่นเอง”

**( การศึกษาวิชาวรรณคดีในแง่วรรณศิลป์ : เสฐียรโกเศศ )**

**ตัวอย่างประโยคใจความสำคัญอยู่ท้ายย่อหน้า**

“ ยังมีนักเรียนธรรมของเราเป็นจำนวนมาก ซึ่งยังไม่เข้าใจความหมายของคำว่าทานดี จึงทำให้คิดเขวไปว่าทานกับบุญนั้นเป็นคนละอย่างความเข้าใจอันนี้ทำให้เราพูดติดปากกันไปว่า “ทำบุญแล้วให้ทาน” ดูประหนึ่งว่าทำบุญกับให้ทานไม่ได้เป็นคำคู่กัน หรือคำแยกต่างกันบุญหรือทานก็เป็นอันเดียวกันคือ **ทานเป็นวิธีทำบุญอย่างหนึ่งนั่นเอง** ”

**( ประเพณีทำบุญ กรมการศาสนา )**

**ตัวอย่างประโยคใจความสำคัญอยู่ทั้งตอนต้นและตอนท้ายย่อหน้า**

“**คนไทยนั้นถือว่าบ้านเป็นสิ่งสำคัญต่อชีวิตตั้งแต่เกิดจนตาย** เพราะคนไทยใช้บ้านเป็นที่เกิด การคลอดลูกจะกระทำกันที่บ้าน โดยมีหมอพื้นบ้านที่เรียกว่าหมดตำแยเป็นคนผู้ทำคลอด มิได้ใช้โรงพยาบาลหรือสถานผดุงครรภ์อย่างปัจจุบันนี้ และที่สุดของชีวิตเมื่อมีการตายเกิดขึ้นคนไทยก็จะเก็บศพของผู้ตายเป็นครั้งสุดท้าย ดังนั้นบ้านจึงเป็นสถานที่ที่คนไทยใช้ชีวิตอยู่เกือบตลอดเวลาตั้งแต่เกิดจนตาย”

**( ศิลปะชาวบ้านวิบูลย์ลี้สุวรรณ )**

**ตัวอย่างย่อหน้าที่ไม่ปรากฏประโยคใจความสำคัญผู้อ่านต้องสรุปเอง**

“ภาษาที่ใช้ในการแสดงทรรศนะนั้นการเรียบเรียงถ้อยคำก็ถือหลักเช่นเดียวกับการใช้ภาษาโดยทั่วไป กล่าวคือ ใช้ถ้อยคำกะทัดรัด มีความหมายแจ่มชัด เรียงลำดับเนื้อความไม่สับสนวกวน เป็นต้น และต้องใช้ภาษาให้ถูกต้องกับระดับของการสื่อสารและถูกต้องตามสำนวนภาษาด้วย”

**( การแสดงทรรศนะ ภาษาพิจารณ์ เล่ม ๒ )**

ใจความสำคัญ คือ **ภาษาที่ใช้ในการแสดงทรรศนะจะต้องกะทัดรัด มีความหมายชัดเจนถูกต้องกับระดับของการสื่อสารและถูกต้องตามสำนวนภาษา**

